將軍一首
作者：蘇籀
朝代：宋

paragraphs: 將軍義勇名，蜂蟻嘗旅拒。
俯邇建赤油，超摇揮白羽。
不辭援鼓桴，豈以遺君父。
匈奴恨未滅，致官逾噲伍。
麾下例千金，赫然士豫附。
家庭樹曲旃，天街騰露布。
平昌平恩侯，議論寧肯忤。
萬金十千戶，募將斬亡虜。
列屋鏁名倡，連車載清酤。
用錢取水衡，卜宅凌武庫。
山岳勢能移，震電赫憑怒。
畫地成江河，鼻息吹雲霧。
私鬬患不怯，公戰則先務。
可憐金玉帛，殊勝煙埃土。
嗟彼紳佩儔，索漠何太窶。
試移名將傳，予汝頻晤語。